== Skotske klaner ==
Klan betyder på [[Keltiske sprog|keltisk]] "familie", "slægt", "æt" og var navnet på de keltiske stammer i det skotske højland og [[Irland]]. Stammen betegnede sig ved navnet på den formentlige fælles [[stamfader]], og alle, som hørte til samme klan, anså sig for at være i familie og førte samme tilnavn. Til klanhøvdingen stod klanens medlemmer i et patriarkalsk forhold, og han havde stor indflydelse på dem, da der til troskabsforholdet kom følelsen af, at de var af samme slægt. Undertiden delte klaner sig i underafdelinger, eller flere klaner mente, at de nedstammede fra en fælles stamfader. De enkelte klanmedlemmer betegnede sig i Skotland med ordet "''Mac''", forkortet ''M’'', og i Irland ved "''Ua''", i engelsk udtrykt ved ''O’'', for at tilkendegive afstamningen (fx Mac Donald, O’Connel). Denne stammeinddeling var skyld i, at der i det skotske højland var stadige indre uroligheder og fejder, da stammerne bekrigede hinanden. Og ligeledes kunne der let rejses oprør, da det var nok for et parti at vinde klanhøvdingen for at sætte hele klanen i bevægelse.
Samfund Videnskab Humaniora Samfundsvidenskab Sprog Antropologi